Har i foråret 2020 købt vinduer og døre til et hus i 2 etager. Dette som del af en totalrenovering. Valget faldt på Ideal Combi fordi at det skulle være rigtig god kvalitet - og fulgt op med en god service.Desværre er oplevelsen lidt blandet. Når man snakker med deres rådgivere er der selvfølgelig venlig betjening, men når der er så er problemer får tonen desværre en lidt anden lyd.Budskabet til rådgiver/sælger var at ALT det leverede skulle være med vindueslåse og udluftningsventiler, men alligevel blev ikke alt leveret med vindueslåse eller ventiler. Hvorfor? Fordi at der på ordrebekræftelsen ved enkelte elementer åbenbart havde indsneget sig mangler. Mangler som kom af at sælger/rådgiver ikke lige i deres ordresystem havde fået skrevet disse detaljer ind. Når der så efterfølgende er reklameret over disse mangler, så er meldingen fra Ideal Combi, at dette skulle køber og købers rådgiver (i mit tilfælde en tømrermester) have kontrolleret og lavet indsigelser imod. Både jeg selv og tømrermesteren som monterede elementerne gennemgik ordrebekræftelsen ret grundigt, men det har stået så kryptisk, at vi begge ikke fik øje på manglerne. Her må jeg så bare sige, når man fremsender en ordrebekræftelse der er skrevet på alt andet end lægmands sprog (men med interne Ideal Combi forkortelser, koder og lign) så kan det være enormt svært at gennemskue vinduer/døre til et helt hus. Særligt når man eksplicit i bestillingen har meddelt at der skulle være vindueslåse/ventiler på ALLE elementer. Så stoler man på, at sælger/rådgiver har styr på det i sin ende. Ydermere bliver problemstillingen mere skærpet, når 2 stk. gulv/loft vinduer til en 1. sal (og med åbning i siden) leveres uden behørig sikkerhedsanordning. Ved bestilling blev jeg meddelt at disse to vinduer m. åbning havde en begrænser på, der opfyldte alle sikkerhedskrav til en 1. sal. Men ved levering kunne jeg konstatere, at de kunne åbnes mere end 20 cm op. Så meget at jeg som et voksent menneske ville kunne vride mig ud af vinduet med begrænseren på. Tænk hvad der så vil kunne ske, hvis et barn gjorde det samme. Jeg har reklameret over dette og Ideal Combi har selv måttet sande, at løsningen ikke sikkerhedsmæssigt kan godkendes, men at dette er en sag mellem mig og pågældende sælger/rådgiver, som  iøvrigt er langtidssygemeldt. Og hvis problemet er så stort at jeg ikke kan leve med det, så kan den medfølgende begrænser skrues af og flyttes ved at bore nye huller i vinduesrammen. Dette således at åbningen bliver 10 cm mindre. Problemet er bare at Ideal Combi IKKE vil gøre dette. Det må stå for kundens egen regning og risiko. Alternativt kan der monteres et PN-beslag (som selvfølgelig vil skæmme vinduet).Sidste forhold at nævne i denne købsoplevelse er en række af defekte "sikkerheds-kroge" til en minimal åbning (kun lige ventilation) af døre og vinduer. På ca. halvdelen af det leverede er de placeret/udformet således, at vinduerne ikke kan åbnes helt med mindre at krogene "slibes lidt ned i enden" og dermed går fri af rammen. En tilpasning, som jeg også selv har måttet foretage for at få fuld funktionalitet. Dette burde ikke være nødvendigt på et dyrt kvalitetsprodukt.Jeg må til min skuffelse bare sige, at jeg undres over Ideal Combi's kunde politik. Hvad blev der af at en god forretning lever af tilfredse kunder? Hvor svært kan det være at tage imod og iværksætte en ordre, hvor jeg specifikt beder om vindueslåse og ventiler på alt der skal leveres. Og specifikt nævner at vinduer til 1. salen skal kunne sikkerhedsgodkendes. Det kan dårligt misforståes. Det giver jo ikke mening at jeg på 2 ud af måske 15 elementer lige pludselig ikke ønsker vindueslåse, og samme mht. på ventiler??Jeg erkender at jeg selv har et ansvar mht. gennemlæsning af ordrebekræftelse, men når den er skrevet så kryptisk at man IKKE klart kan se op og ned på de enkelte forhold, så er det ikke nemt at lave indsigelser. Jeg mener at rådgivningen fra Ideal Combi's side har virket uhensigtsmæssigt og det giver Ideal Combi et medansvar, som de bør vedgå. Dette ved f.eks. at tilbyde en udbedring af forholdene U/B. Vi taler jo ikke bare om en ordre på bare et enkelt vindue, men til et helt hus!Jeg ville gerne have givet varme anbefalinger, men de bliver på nuværende grundlag ikke engang lunkne...